KOMISJONI MÄÄRUS (EL) 2019/977,

13. juuni 2019,

millega muudetakse Euroopa Parlamendi ja nõukogu määruse (EÜ) nr 396/2005 II ja IV lisa seoses teatavates toodetes või nende pinnal esinevate aklonifeeni, Beauveria bassiana tüve PPRI 5339, Clonostachys rosea tüve J1446, fenpürasamiini, mefentriflukonasooli ja penkonasooli jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Aklonifeeni, fenpürasamiini ja penkonasooli jääkide piirnormid on kehtestatud määruse (EÜ) nr 396/2005 II lisas. Beauveria bassiana tüve PPRI 5339 ja mefentriflukonasooli jääkide piirnorme ei ole eraldi sätestatud ning neid aineid ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg. Clonostachys rosea tüvi J1446 on hõlmatud määruse (EÜ) nr 396/2005 IV lisa Gliocladium catenulatum tüve J1446 käsitleva kandega.

(2) Codex alimentarius'e komisjon võttis 22. juulil 2017 vastu codex'i jääkide piirnormid (CXLid) penkonasooli jaoks (2). 6. juulil 2018 võttis codex alimentarius'e komisjon vastu codex'i jääkide piirnormid fenpürasamiini jaoks (3).

(3) Euroopa Parlamendi ja nõukogu määruse (EÜ) nr 178/2002 (4) artikli 5 lõike 3 kohaselt arvestatakse toidualaste õigusnormide väljatöötamisel või kohandamisel olemasolevaid või peatselt valmivaid rahvusvahelisi standardeid, välja arvatud juhul, kui need standardid või nende asjaomased osad oleksid ebatõhusad või sobimatud vahendid toidualaste õigusnormide õiguspäraste eesmärkide täitmiseks või kui arvestamata jätmine on teaduslikult põhjendatud või kui nende kasutamise tulemusena tekiks liidus sobivaks määratud tasemest erinev kaitsetase. Sama määruse artikli 13 punkti e kohaselt peab liit edendama rahvusvaheliste tehniliste standardite ja toidualaste õigusnormide kooskõla, tagades samas, et liidus ettenähtud kõrge kaitsetase ei langeks.

(4) Penkonasooli ja fenpürasamiini CXLid on liidu tarbijate jaoks ohutud (5) ning tuleks seetõttu lisada jääkide piirnormina määrusesse (EÜ) nr 396/2005.

(5) Seoses loa andmisega toimeainet aklonifeeni sisaldava taimekaitsevahendi kasutamiseks maitsetaimede ja söödavate õite ning juurselleri puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.

(6) Vastavalt määruse (EÜ) nr 396/2005 artiklile 8 hindas taotlust asjaomane liikmesriik ja hindamisaruanne edastati komisjonile.

(7) Euroopa Toiduohutusamet (edaspidi „toiduohutusamet“) hindas taotlust ja hindamisaruannet, uurides eelkõige ohtu tarbijatele ja vajaduse korral ka ohtu loomadele, ning esitas põhjendatud arvamuse jääkide kavandatud piirnormide kohta (6). Toiduohutusamet edastas kõnealuse arvamuse taotlejale, komisjonile ja asjaomasele liikmesriigile ning tegi selle üldsusele kättesaadavaks.

(8) Toiduohutusamet tegi järelduse, et kõik nõuded andmete osas on täidetud ja et taotleja soovitud muudatused jääkide piirnormide kohta on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet aine toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuse ainega kõigi seda ainet sisaldavate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(9) Seoses toimeaine mefentriflukonasooli heakskiitmisega lisati kooskõlas Euroopa Parlamendi ja nõukogu määruse (EÜ) nr 1107/2009 (7) artikli 8 lõike 1 punktiga g kokkuvõtlikku toimikusse taotlus jääkide piirnormide kohta. Asjaomane liikmesriik hindas taotlust vastavalt kõnealuse määruse artikli 11 lõikele 2. Toiduohutusamet hindas taotlust ja esitas oma järelduse kõnealust toimeainet pestitsiidina kasutamise riskihindamist käsitleva vastastikuse eksperdiarvamuse kohta, milles soovitas kehtestada odra, kaera, rukki ja nisuga seotud iseloomuliku kasutuse puhul jääkide piirnormid vastavalt liidu heale põllumajandustavale (8).

(10) Seoses toimeainele Gliocladium catenulatum'i tüvele J1446 antud heakskiidu pikendamisega soovitas toiduohutusamet lisada see määruse (EÜ) nr 396/2005 (9) IV lisasse. Taksonoomilise klassifikatsiooni hiljutiste muudatuste tõttu kuulub tüvi J1446 nüüd liiki Clonostachys rosea.

(11) Seoses toimeaine Beauveria bassiana tüve PPRI 5339 heakskiitmisega esitas toiduohutusamet järelduse kõnealuse toimeaine pestitsiidina kasutamise riskihindamist käsitleva vastastikuse eksperdiarvamuse kohta (10). Selle raames ei saanud toiduohutusamet teha järeldust ohu kohta toidu kaudu omastamisel, kuna teave ei olnud täies ulatuses kättesaadav, ja riskijuhtidel tuli asjaolusid täiendavalt kaaluda. Neid täiendavaid kaalutlusi kajastatakse läbivaatamise aruandes (11), milles jõuti järeldusele, et organism ei ole inimesele patogeenne ning eeldatavasti ei satu toimeaine kasutamisest toidu sisse toksiine ega mürgiseid metaboliite. Neid kaalutlusi arvesse võttes leiab komisjon, et Beauveria bassiana tüvi PPRI 5339 tuleks lisada määruse (EÜ) nr 396/2005 IV lisasse.

(12) Penkonasooli jääkide piirnorme muudeti komisjoni määrusega (EL) 2019/89 (12). Selle määrusega kehtestatakse alates 13. augustist 2019 mitme toote puhul jääkide piirnormiks aine määramispiir. Õiguskindluse tagamiseks on asjakohane kohaldada käesolevas määruses sätestatud penkonasooli jääkide piirnorme alates samast kuupäevast.

(13) Tuginedes toiduohutusameti põhjendatud arvamustele ja järeldustele ning võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(14) Seepärast tuleks määrust (EÜ) nr 396/2005 vastavalt muuta.

(15) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja IV lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Penkonasooli jääkide piirnorme hakatakse siiski kohaldama alates 13. augustist 2019.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 13. juuni 2019 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49 %252FREPORT%252FREP17_PRe.pdf.

ÜRO Toidu- ja Põllumajandusorganisatsiooni ja Maailma Terviseorganisatsiooni ühine toidustandardite programm, codex alimentarius'e komisjon. III liide. 40. istung, Genf, Šveits, 17.–22. juuli 2017.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41 %252FReport%252FFINAL%252FREP18_CACe.pdf.

ÜRO Toidu- ja Põllumajandusorganisatsiooni ja Maailma Terviseorganisatsiooni ühine toidustandardite programm, codex alimentarius'e komisjon. II liide. 41. istung. Rooma, Itaalia, 2.–6. juuli 2018.

(4) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(5) „Scientific support for preparing an EU position in the 49th Session of the Codex Committee on Pesticide Residues (CCPR)“ („Teaduslik tugi ELi seisukoha ettevalmistamiseks codex'i pestitsiidijääkide komitee 50. istungil“), EFSA Journal 2017; 15(7): 4929.

„Scientific support for preparing an EU position in the 50th Session of the Codex Committee on Pesticide Residues (CCPR)“ („Teaduslik tugi ELi seisukoha ettevalmistamiseks codex'i pestitsiidijääkide komitee 50. istungil“), EFSA Journal (2018); 16(7): 5306.

(6) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

„Reasoned opinion on the modification of the existing maximum residue levels for aclonifen in celeriacs and certain fresh herbs“ („Põhjendatud arvamus aklonifeeni jääkide kehtivate piirnormide muutmise kohta juurselleri ja teatavate värskete maitsetaimede puhul“), EFSA Journal (2019); 17(1): 5545.

(7) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(8) „Conclusion on the peer review of the pesticide risk assessment of the active substance BAS 750 F (mefentrifluconazole)“ („Järeldused toimeaine mefentriflukonasooli pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal (2018); 16(7): 5379.

(9) „Conclusion on the Peer review of the pesticide risk assessment of the active substance Clonostachys rosea strain J1446 (approved in Regulation (EU) No 540/2011 as Gliocladium catenulatum strain J1446)“ („Järeldused toimeaine Clonostachys rosea tüve J1446 (määruses (EL) nr 540/2011 heaks kiidetud kui Gliocladium catenulatum tüvi J1446) pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal 2017; 15(7): 4905.

(10) „Conclusion on the peer review of the pesticide risk assessment of the active substance Beauveria bassiana strain PPRI 5339“ („Järeldused toimeaine Beauveria bassiana tüve PPRI 5339 pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal (2018); 16(4): 5230.

(11) Läbivaatamise aruanne toimeaine Beauveria bassiana tüve PPRI 5339 kohta (SANTE/11265/2018).

(12) Komisjoni 18. jaanuari 2019. aasta määrus (EL) 2019/89, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate bromadiolooni, etofeenproksi, paklobutrasooli ja penkonasooli jääkide piirnormidega (ELT L 22, 24.1.2019, lk 13).